એક ઈશ્વર-ભક્ત છે. ભક્તનાં ઘરમાં ઈશ્વરનું એક નાનકડું ઘર તો છે જ, તેમ છતાં ભક્ત રોજ ઈશ્વરનાં ઘરે જાય છે. ભક્ત અવારનવાર ઈશ્વર પાસે કઈકને કઈક માંગતો ફરે. જરૂરિયાતનાં સમય દિલથી યાદ કરે. ભક્ત તેના ઈશ્વરને ઉપહારો આપે, તેની જન્મજયંતિ ઉજવે. પોતે જે કઈપણ આચરણ કરે એ બધું જ ભક્ત પોતાના ઈશ્વરને ધ્યાન-ધરમમાં રાખી કરે. એકવાર ભક્તને માથે મોટી આફત આવી પડી. તેણે ઈશ્વરને પ્રાર્થનાઓ કરી. ઈશ્વરે ભક્તનું એક ન સાંભળ્યું. ભક્તે ઈશ્વર સાથે અબોલા લીધા. થોડા દિવસોમાં ચમત્કારિત રીતે બધું આપોઆપ પહેલાંથી પણ સારું થઈ ગયું. ભક્તને થયું ઈશ્વરે મોડું પણ વધુ માઠું ન કર્યું. ઈશ્વરે પણ ભક્તની કસોટી લીધી હતી. ભક્તનાં વર્તનથી ઈશ્વર પણ નાખુશ હતાં. ધીમેધીમે પાછાં ભક્ત અને ઈશ્વર બધું જમાઉધાર ભૂલીને એકબીજાનાં પ્રેમમાં પડી રહ્યાં છે.